O nouă alunecare de teren pe Autostrada A1, tronsonul Lugoj – Deva. Șeful Companiei de Autostrăzi: de vină sunt ploile abundente

Duminică noaptea a avut loc o alunecare de teren pe șantierul Autostrăzii A1, pe tronsonul Lugoj – Deva, a anunțat luni șeful Companiei de Autostrăzi, Narcis Neaga, într-un interviu la DCNews.ro. Este cea de-a doua alunecare în același loc într-o lună și jumătate.

”Alunecarea de teren s-a produs în același loc ca precedenta. Cea de acum o lună fusese remediată de constructor. Ele au loc pe fondul unor ploi abundente, ploi de 45 de zile, fără precedent”, a declarat Neaga.

Reamintim că o porțiune din Dealul Liliecilor de pe Lotul 4 Lugoj – Deva al autostrăzii A 1 s-a surpat pe 23 octombrie. Tronsonul este construit de firma românească UMB Spedition după un plan tehnic agreat de CNAIR, în ciuda avertismentelor specialiștilor.

Tronsonul Lugoj – Deva a mai avut probleme în trecut din cauza unei peșteri care adăpostea lilieci protejați. După trei ani de tergiversări, specialiștii în mediu au aprobat mutarea liliecilor din peștera Tunel din localitatea hunedoreană Șoimuș în peștera Românești din județul Timiș.

Autostrada A1 începe în București și ar trebui să asigure ieșirea spre granița cu Ungaria la Nădlac, trecând prin Pitești, Sibiu, Deva, Timișoara și Arad.

Lotul 4 Lugoj – Deva al autostrăzii A 1 ar trebui să fie dat în folosință în vara anului viitor, potrivit contractului semnat de constructor cu Compania Naţională de Administrare a Infrastructurii Rutiere (CNAIR).

Foto: Autostrada Lugoj – Deva (Sursa: Hunedoara Mea)